CELEX: 32014D0038(01)
Language: da
Date: 2014-09-01 00:00:00
Title: 2014/671/EU: Den Europæiske Centralbanks afgørelse af 1. september 2014 om ændring af afgørelse ECB/2013/35 om yderligere foranstaltninger vedrørende Eurosystemets refinansieringstransaktioner og belånbar sikkerhed (ECB/2014/38)

20.9.2014   
            
            
               DA
            
            
               Den Europæiske Unions Tidende
            
            
               L 278/21
            
         DEN EUROPÆISKE CENTRALBANKS AFGØRELSE
   af 1. september 2014
   om ændring af afgørelse ECB/2013/35 om yderligere foranstaltninger vedrørende Eurosystemets refinansieringstransaktioner og belånbar sikkerhed
   
      (ECB/2014/38)
   
   
      (2014/671/EU)
   
   STYRELSESRÅDET FOR DEN EUROPÆISKE CENTRALBANK HAR —
   under henvisning til traktaten om Den Europæiske Unions funktionsmåde, særlig artikel 127, stk. 2, første led,
   under henvisning til statutten for Det Europæiske System af Centralbanker og Den Europæiske Centralbank, særlig artikel 3.1, første led, artikel 12.1, artikel 14.3, og artikel 18.2,
   under henvisning til retningslinje ECB/2011/14 af 20. september 2011 om Eurosystemets pengepolitiske instrumenter og procedurer (1) og afgørelse ECB/2013/6 af 20. marts 2013 om reglerne for anvendelsen af udækkede statsgaranterede bankobligationer, der anvendes til eget brug, som sikkerhed for Eurosystemets pengepolitiske operationer (2), og
   ud fra følgende betragtninger:
   
               (1)
            
            
               I henhold til artikel 18.1 i statutten for Det Europæiske System af Centralbanker og Den Europæiske Centralbank kan Den Europæiske Centralbank (ECB) og de nationale centralbanker i de medlemsstater, der har euroen som valuta, (herefter »de nationale centralbanker«) udføre lånetransaktioner med kreditinstitutter og andre markedsdeltagere, hvor lån ydes imod passende sikkerhed. De generelle betingelser, hvorunder ECB og de nationale centralbanker er rede til at indgå i lånetransaktioner, herunder kriterierne for afgørelse af belånbarheden af sikkerhed med henblik på Eurosystemets lånetransaktioner, er fastlagt i bilag I til retningslinje ECB/2011/14, samt afgørelse ECB/2013/6, ECB/2013/35 (3) og ECB/2014/11 (4).
            
         
               (2)
            
            
               I henhold til afsnit 1.6 i bilag I til retningslinje ECB/2011/14 kan Styrelsesrådet til enhver tid ændre instrumenterne, betingelserne, kriterierne og procedurerne for gennemførelsen af Eurosystemets pengepolitiske operationer.
            
         
               (3)
            
            
               I forbindelse med udvælgelsen af en passende vurdering til at bestemme belånbarheden af de aktiver, der anvendes i Eurosystemets lånetransaktioner og de tilhørende haircut, gælder en regel for prioritering af vurderingerne. Denne regel prioriterer anvendelsen af eksterne kreditvurderingsbureauers (External Credit Assessment Institution, ECAI) vurderinger af udstedelser frem for eksterne kreditvurderingsbureauers vurderinger af udstederen eller garanten. Den 17. juli 2013 besluttede Styrelsesrådet at styrke rammerne for risikostyringen yderligere ved at justere de belånbarhedskriterier og haircuts, der anvendes på sikkerhed som godkendes til Eurosystemets pengepolitiske operationer, og indføre visse yderligere foranstaltninger for at forbedre rammernes overordnede konsistens og praktiske implementering. Blandt de justeringer, der blev foretaget, præciserede Eurosystemet reglen vedrørende prioriteten af vurderingerne. Disse foranstaltninger blev fastlagt ved afgørelse ECB/2013/35.
            
         
               (4)
            
            
               Reglen, der prioriterer eksterne kreditvurderingsbureauers udstedelsesvurderinger, er hensigtsmæssig for så vidt angår private udstedere, hvor informationsindholdet af udstedelsesvurderingerne er relevant. For så vidt angår offentlige udstedere skal reglen, der prioriterer eksterne kreditvurderingsbureauers udstedelsesvurderinger, justeres, da vurderinger af udstederne for disse udstedere anses for at være en mere relevant måling af kreditværdighed end udstedelsesvurderingerne er.
            
         
               (5)
            
            
               Afgørelse ECB/2013/35 bør derfor ændres i overensstemmelse hermed —
            
         VEDTAGET DENNE AFGØRELSE:
   Artikel 1
   Ændring
   Artikel 6 i afgørelse ECB/2013/35 affattes således:
   
      »Artikel 6
      Yderligere høje kreditstandarder for omsættelige aktiver
      1.   Et eksternt kreditvurderingsbureaus kreditvurdering af omsættelige aktiver, som er omhandlet i afsnit 6.3 i bilag I til retningslinje ECB/2011/14, er underlagt kravene i denne artikel.
      2.   Følgende typer af kreditvurderinger fra godkendte eksterne kreditvurderingsbureauer skal anvendes ved afgørelse af om omsættelige aktiver ligger inden for den gældende grænseværdi for kreditkvalitet (5).
      
                  a)
               
               
                  Et eksternt kreditvurderingsbureaus vurdering af en udstedelse, som henviser til enten en kreditvurdering fra et eksternt kreditvurderingsbureau, der er tildelt en udstedelse, eller såfremt der ikke findes en vurdering af udstedelsen fra det samme eksterne kreditvurderingsbureau, det program/den udstedelsesserie, som aktivet er udstedt inden for (6). For så vidt angår eksterne kreditvurderingsbureauers vurderinger af udstedelser, skelner Eurosystemet ikke efter aktivets oprindelige løbetid. Et eksternt kreditvurderingsbureaus vurdering tildelt udstedelsen eller programmet/udstedelsesserien kan altid godkendes.
               
            
                  b)
               
               
                  Et eksternt kreditvurderingsbureaus vurdering af udsteder, som henviser til et eksternt kreditvurderingsbureaus kreditvurdering tildelt en udsteder. For eksterne kreditvurderingsbureauers vurderinger af udsteder, skelner Eurosystemet efter aktivets oprindelige løbetid, hvad angår det godkendte eksterne kreditvurderingsbureaus kreditvurdering. Der skelnes mellem: i) kortfristede aktiver, dvs. aktiver med en oprindelig løbetid på op til og med 390 dage, og ii) langfristede aktiver, dvs. aktiver med en oprindelig løbetid på over 390 dage. For så vidt angår kortfristede aktiver kan eksterne kreditvurderingsbureauers vurderinger af kortfristede og langfristede udstedere godkendes. For så vidt angår langfristede aktiver kan alene eksterne kreditvurderingsbureauers vurderinger af langfristede udstedere godkendes.
               
            
                  c)
               
               
                  Et eksternt kreditvurderingsbureaus vurdering af en garant, som henviser til et eksternt kreditvurderingsbureaus kreditvurdering tildelt en garant, hvis garantien opfylder kravene i afsnit 6.3.2, litra c), i bilag I til retningslinje ECB/2011/14. For eksterne kreditvurderingsbureauers vurderinger af garanter, skelner Eurosystemet ikke efter aktivets oprindelige løbetid. Kun eksterne kreditvurderingsbureauers vurderinger af langfristede garanter kan godkendes.
               
            3.   ECB offentliggør grænseværdien for kreditkvalitet for alle godkendte eksterne kreditvurderingsbureauer som fastsat i afsnit 6.3.1 i bilag I i retningslinje ECB/2011/14 (7). Grænseværdien for kreditkvalitet for omsættelige aktiver skal svare til kreditkvalitetstrin 3 på Eurosystemets harmoniserede ratingskala, med mindre andet er fastsat.
      4.   For så vidt angår omsættelige aktiver, skal Eurosystemet tage højde for eksterne kreditvurderingsbureauers kreditvurderinger, som afgør om et aktiv ligger inden for grænseværdien for kreditkvalitet, i overensstemmelse med nedenstående regler.
      
                  4.1.
               
               
                  For så vidt angår omsættelige aktiver, undtagen omsættelige aktiver, der er udstedt af staten, regionale eller lokale myndigheder, organer (8), supranationale institutioner og værdipapirer af asset backed-typen, gælder følgende regler.
                  
                              a)
                           
                           
                              Eurosystemet skal prioritere eksterne kreditvurderingsbureauers vurderinger af udstedelser frem for vurderinger af udsteder eller garant. Uden at berøre anvendelsen af denne prioritetsregel skal mindst en kreditvurdering fra et eksternt kreditvurderingsbureau ligge inden for Eurosystemets gældende grænseværdi for kreditkvalitet.
                           
                        
                              b)
                           
                           
                              Hvis der foreligger flere kreditvurderinger fra eksterne kreditvurderingsbureauer gældende for den samme udstedelse, anvendes first best-reglen, dvs. den bedste kreditvurdering fra et eksternt kreditvurderingsbureau for udstedelsen. Hvis den bedste kreditvurdering for udstedelsen ikke ligger inden for Eurosystemets grænseværdi for kreditkvalitet, er aktivet ikke belånbart, selv om der findes en godkendt garanti ifølge afsnit 6.3.2, litra c), i bilag I til retningslinje ECB/2011/14.
                           
                        
                              c)
                           
                           
                              Såfremt der ikke findes en vurdering af udstedelsen fra et eksternt kreditvurderingsbureau kan Eurosystemet anvende en vurdering fra et eksternt kreditvurderingsbureau af udsteder eller garant. Hvis der foreligger flere vurderinger fra eksterne kreditvurderingsbureauer af udsteder eller garant gældende for den samme udstedelse, anvendes first best-reglen, dvs. den bedste vurdering fra et eksternt kreditvurderingsbureau af udsteder eller garant.
                           
                        
            
                  4.2.
               
               
                  For så vidt angår omsættelige aktiver, der er udstedt af staten, regionale eller lokale myndigheder, organer og supranationale institutioner, gælder følgende regler.
                  
                              a)
                           
                           
                              Mindst en kreditvurdering fra et eksternt kreditvurderingsbureau skal ligge inden for Eurosystemets gældende grænseværdi for kreditkvalitet. Eurosystemet anvender kun eksterne kreditvurderingsbureauers vurderinger af udsteder eller garant.
                           
                        
                              b)
                           
                           
                              Hvis der foreligger flere vurderinger fra eksterne kreditvurderingsbureauer af udsteder eller garant, anvendes first best-reglen, dvs. den bedste vurdering fra et eksternt kreditvurderingsbureau blandt alle vurderingerne af udsteder eller garant.
                           
                        
                              c)
                           
                           
                              Dækkede obligationer, der er udstedt af organer, vurderes ikke i henhold til reglerne i stk. 4.2, men vurderes i stedet i henhold til stk. 4.1.
                           
                        
            
                  4.3.
               
               
                  For værdipapirer af asset backed-typen gælder følgende regler.
                  
                              a)
                           
                           
                              Grænseværdien for kreditkvalitet gældende for værdipapirer af asset-backed-typen, som er fastlagt i afsnit 6.3 i bilag I til retningslinje ECB/2011/14, skal svare til kreditkvalitetstrin 2 i Eurosystemets harmoniserede ratingskala (»Single A«) (9).
                           
                        
                              b)
                           
                           
                              Mindst to kreditvurderinger fra et eksternt kreditvurderingsbureau skal ligge inden for Eurosystemets gældende grænseværdi for kreditkvalitet. Eurosystemet anvender kun eksterne kreditvurderingsbureauers vurdering af udstedelsen.
                           
                        
            5.   For så vidt angår afsnit 6.3.2 i bilag I til retningslinje ECB/2011/14, skal bestemmelserne for brugen af implicitte kreditvurderinger anvendes, såfremt der ikke foreligger en kreditvurdering fra et eksternt kreditvurderingsbureau for udsteder eller garant for omsættelige aktiver, der er udstedt af staten, regionale eller lokale myndigheder, organer og supranationale institutioner, jf. stk. 4.2.
   
   Artikel 2
   Ikrafttræden
   Denne afgørelse træder i kraft den 19. september 2014.
   Den gælder fra den 15. december 2014.
   
      Udfærdiget i Frankfurt am Main, den 1. september 2014.
      
         Mario DRAGHI
         
            Formand for ECB
         
      
   
   
      (1)  EUT L 331 af 14.12.2011, s. 1.
   
      (2)  EUT L 95 af 5.4.2013, s. 22.
   
      (3)  Afgørelse ECB/2013/35 af 26. september 2013 om yderligere foranstaltninger vedrørende Eurosystemets refinansieringstransaktioner og belånbar sikkerhed (EUT L 301 af 12.11.2013, s. 6).
   
      (4)  Afgørelse ECB/2014/11 af 12. marts 2014 om ændring af afgørelse ECB/2013/35 om yderligere foranstaltninger vedrørende Eurosystemets refinansieringstransaktioner og belånbar sikkerhed (EUT L 166 af 5.6.2104, s. 31).